## L’actor Oriol Pla protagonitza ‘Gola’ en el Teatre Rialto de València

*** L’intèrpret està nominat als Premis Emmy Internacionals pel seu paper en *Yo, adicto*
* L’obra es podrà vore l’1 i el 2 de novembre en el Rialto**

L’Institut Valencià de Cultura presenta, en el Teatre Rialto de València, l’espectacle *Gola*, del Festival Temporada Alta i Teatre Nacional de Catalunya. Una obra protagonitzada per Oriol Pla, nominat als Premis Emmy Internacionals pel seu paper en *Yo, adicto*, que s’entreguen a Nova York el pròxim 24 de novembre. L’intèrpret és, a més, guanyador del Premi Teatre Barcelona per *Gola*.

*Gola* és un espectacle que partix de la idea de la gola entesa com una necessitat i el vici d’engolir en excés tot el que desitgem o que ens fa desitjar. Interpretada per Pla amb els seus múltiples registres, l’obra transita pels màrgens entre veu i paraula, moviment i discurs, bufó i *clown*.

Segons els seus autors, Pau Matas Nogué i Oriol Pla Solina, *Gola* naix de la necessitat de posar èmfasi en allò que ens corromp. És el viatge d’un actor-personatge que es col·loca en els clevills que hi ha entre la veu i la paraula; la *performance* i el teatre; el moviment i la dansa; el bufó i el *clown*, com a metàfora de la trampa que hi ha darrere de la il·lusió de poder-ho engolir tot.

“Tenim la sensació que vivim en una societat que no confia en res. De portes cap a fora, tothom diu que actua de la millor manera, ningú assumix errors; però el vici i l’avarícia es colen pertot arreu”, assenyalen els autors.

De la mateixa manera, els autors identifiquen un consum compulsiu d’emocions: “Aparentment, mirem el món i sembla que hi haja de tot. Que el banquet que ens oferix siga inabordable, sobreexcitat i insensible al dolor. Però, mentres estem en la investigació de la plenitud i de la felicitat perpètua, la salut mental empitjora i sembla que mai toque fons”.

Les entrades estan a la venda en la taquilla dels teatres Principal i Rialto i en la [taquilla en línia de l’IVC](https://taquilla.ivc.gva.es/va/espectaculo/gola/GOLA26).

Fecha: 31/10/2025